CPW วิ่งแรง 5% รับกำไร Q2 พุ่งเฉียด 5 เท่า ลุ้นรายได้ปีนี้โต 20% ตามเป้า
CPW พุ่งแรง 5% มาที่ 4 บ. มูลค่าซื้อขาย 179.33 ลบ. รับกำไรไตรมาส 2/64 โตเกือบ 5 เท่า ลุ้นรายได้ปีนี้โต 20% ตามเป้า
CPW พุ่งแรง 5% มาที่ 4 บ. มูลค่าซื้อขาย 179.33 ลบ. รับกำไรไตรมาส 2/64 โตเกือบ 5 เท่า ลุ้นรายได้ปีนี้โต 20% ตามเป้า
9 ส.ค. 2564

ผู้สื่อข่าวรายงานว่า ราคาหุ้น บริษัท คอปเปอร์ ไวร์ด จำกัด (มหาชน) หรือ CPW ล่าสุด ณ เวลา 15.09 น. อยู่ที่ 4 บาท บวก 0.20 บาท หรือ 5.26 % สูงสุดที่ 4.04 บาท ต่ำสุดที่ 3.80 บาท ด้วยมูลค่าซื้อขาย 179.33 ล้านบาท

ทั้งนี้ ราคาหุ้น CPW ปรับตัวขึ้น หลังรายงานผลการดำเนินงานงวดไตรมาส 2/2564 มีกำไร 6.95 ล้านบาท เพิ่มขึ้น 494.18% จากปีก่อนมีกำไร 1.17 ล้านบาท ส่วนงวด 6 เดือนแรกกำไร 31.94 ล้านบาท เพิ่มขึ้น 149.92% จากปีก่อนกำไร 12.78 ล้านบาท
โดย นายปรเมศร์ เหรียญเจริญสุข ประธานเจ้าหน้าที่บริหาร CPW เปิดเผยว่า บริษัทฯ มั่นใจเป้าหมายรายได้ในปีนี้จะเติบโตจากปีก่อน 20% ตามที่วางไว้ โดยเฉพาะในครึ่งปีหลังเป็นช่วงที่สินค้าใหม่ทยอยเปิดตัวและวางจำหน่าย รวมทั้ง การบริหารจัดการผลิตภัณฑ์ และช่องทางการจำหน่ายให้มีประสิทธิภาพ นำออนไลน์เสริมทัพ โดยในปีนี้วางแผนเปิดสาขาใหม่ 7 สาขา ยังคงตามแผนเดิม และส่วนใหญ่จะเร่งเปิดในช่วงครึ่งปีหลัง เนื่องจากต้องระมัดระวัง และคำนึงถึงโอกาสอันเหมาะสม ควบคู่การจับมือพันธมิตรชั้นนำอย่างเอไอเอส เพิ่มความได้เปรียบในการจัดทำแผนการตลาดร่วมกัน และตอบโจทย์ผู้บริโภคด้วยการใช้ชีวิตแบบ Smart Living ได้อย่างสมบูรณ์
ล่าสุด บริษัทฯ ได้ประกาศซื้อกิจการ IBIZ Plus รุกตลาดร้านโทรศัพท์มือถือ-อุปกรณ์เสริม มูลค่าไม่เกิน 1,000 ล้านบาท เตรียมจัดประชุมวิสามัญผู้ถือหุ้นเดือนกันยายนนี้ เพื่อขยายช่องทางการจำหน่าย และเพิ่ม Product Mix ในมือ ภายใต้แบรนด์ AIS, Telewiz, Buddy, Samsung และ Xiaomi ในประเทศไทย เสริมจากการเป็นหนึ่งในตัวแทนจำหน่ายรายใหญ่สินค้าดิจิทัลไลฟ์สไตล์ และแบรนด์ Apple คาดจะเป็นปัจจัยสำคัญรับโอกาสยุคเทคโนโลยีบูมในปี 2565 ให้มีสาขาเพิ่มขึ้นอย่างก้าวกระโดด
ด้านบล.ฟิลลิป (ประเทศไทย) ระบุในบทวิเคราะห์ (9 ส.ค.2564) ยังคงแนะนำ “ซื้อ” แม้เบื้องต้นทางฝ่ายวิจัยประเมินผลการดำเนินงานงวดไตรมาส 3/2564 คาดมีโอกาสอ่อนตัวเมื่อเทียบจากไตรมาสก่อน หลังสาขาส่วนใหญ่ได้รับผลกระทบจากการถูกปิดไม่มีกำหนด แต่หากสามารถควบคุมสถานการณ์และกลับมาเปิดได้อีกครั้งในไตรมาส 4/2564 มองเป็นแรงหนุนบวกต่อยอดขายคาดโตเด่นจาก Pent-up Demand ที่มีอยู่ รวมถึงการเปิดตัวของสินค้า Apple ที่จะเกิดขึ้นช่วงปลายปี เบื้องต้นประเมินราคาพื้นฐานปี 2565 ที่ 4.96 บาท/หุ้น (ยังไม่รวมการรับโอนกิจการของ IBIZ Plus)